Opdatering øger hastigheden på Google/Nest-routere

Google opdaterer i øjeblikket sine Google/Nest-routere med firmware, der forbedrer ydelsen hos brugere med langsomme internetforbindelser. Det fortæller selskabet i et blogindlæg.

”Dit trådløse netværk vil bedre kunne håndtere videoopkald, spillesessioner og mere samtidigt,” skriver Google Nest-produktchefen, Sanjay Noronha, i indlægget og tilføjer at opdateringen samtidig , ”forbedrer enhedernes hastighed på netværket og optimerer routerne, så de automatisk flytter til den hurtigste wifi-radiokanal”.

Det lyder mistænkelig meget som såkaldt Quality of Service, QoS, der kan prioritere hvilke enheder, der skal have den bedste hastighed på et givent tidspunkt. Eksempelvis prioritere Netflix frem for sønnikes spillekonsol lørdag aften. En funktion, de fleste moderne routere er født med. Men, bedre sent end aldrig.

Ud over forbedringerne indeholder opdateringen af routerne også opdateringer af den generelle sikkerhed og stabilitet.

Google lancerede Nest Wifi-systemet, der kombinerer router og intelligent højttaler, tilbage i oktober måned. Det kom i handelen i Danmark i starten af maj, og du kan læse vores anmeldelse af routeren her. Inden da havde firmaet sin ”egen” mesh-router i form af Google Wifi.

Opdatering øger hastigheden på Google/Nest-routere